Svenske Rade Prica har i den grad hærget SAS Ligaen i dette forår med en genvunden målsult, der torsdag gav ham titlen som forårets profil kåret af Tipsbladet. SAS Ligaens 12 trænere har stemt, og pilen pegede i den grad på Rade Prica efter 13 mål i 13 kampe, der foreløbig har sendt ham til tops på topscorerlisten. Rade Prica fik 48 point i afstemningen, og der var noget at give af ned til andenpladsen, hvor FC Københavns formstærke Michael Silberbauer kom ind med 30 point. Tredjepladsen gik til FC Midtjyllands midterforsvarer Kristian Bak Nielsen. Bedste Brøndby-spiller blev Morten "Duncan" Rasmussen på en sjetteplads. /ritzau/

Referat:
AaB-angriberen Rade Prica blev torsdag kåret til forårets profil af SAS Ligaens 12 trænere langt foran Michael Silberbauer.